सुरजेवाला ने ऑडियो क्लिप सुनाई, कहा- यह चित्तपुर के BJP कैंडिडेट की आवाज
Congress President Mallikarjun Kharge Family Murder Planning Audio Controversy. Follow Karnataka Assembly Election and BJP Candidate Manikant Rathod Latest News Updates On Dainik Bhaskar (दैनिक भास्कर)
कर्नाटक विधानसभा चुनाव में विवादित बयानों के बाद अब नेताओं के व्यक्तिगत आरोप-प्रत्यारोप भी शुरू कर दिए हैं। कांग्रेस के कर्नाटक प्रभारी और सांसद रणदीप सिंह सुरजेवाला ने दावा किया है कि भाजपा नेता कांग्रेस अध्यक्ष मल्लिकार्जुन खड़गे और उनके परिवार की हत्या की साजिश रच रही है।
सुरजेवाला ने शनिवार को बेंगलुरु में प्रेस कॉन्फ्रेंस की और एक ऑडियो क्लिप सुनाई। उन्होंने दावा किया कि इसमें सुनाई गई आवाज कर्नाटक की चित्तपुर सीट से भाजपा के उम्मीदवार मणिकांत राठौड़ की है। क्लिप में खड़गे और उनके परिवार को खत्म करने की बात कही जा रही है। सुरजेवाला बोले- मणिकांत राठौड़ PM मोदी और CM बोम्मई का चहेता भी है।
राठौड़ ने पहले भी कांग्रेस अध्यक्ष मल्लिकार्जुन खड़गे के बेटे और चित्तपुर से पार्टी प्रत्याशी प्रियांक खड़गे को जान से मारने की धमकी दी थी। पिछले साल 13 नवंबर को उन्हें गिरफ्तार भी किया गया था। हालांकि, बाद में उन्हें जमानत पर रिहा कर दिया गया था।
कांग्रेस ने अपने सोशल मीडिया हैंडल पर मणिकांत का प्रोफाइल, ऑडियो और एक वीडियो पोस्ट किया है...
कांग्रेस ने मणिकांत और रवि के बीच कन्नड़ भाषा में टेलीफोनिक बातचीत का 56 सेकेंड का ऑडियो पोस्ट किया है...
रवि: अन्ना तुम्हारे पास कितने केसेज हैं?
मणिकांत: गाली देते हुए.... उस कांग्रेसी से पूछ, जिसने तुझे बताया है। उसको बता दे कि मणिकांत राठौड़ 44 केसेज की लिस्ट के बारे में पूछ रहा है।
रवि: खड़गे के लोग कर रहे हैं, हम नहीं करते।
मणिकांत: तो फिर सिर्फ खड़गे से पूछ।
रवि: मेरे पास उसका नंबर नहीं है। तुम मुझे उसका नंबर दे दो। मैं तुम्हारा फैन हूं। मैं उससे पूछूंगा कि वह मेरे लीडर के बारे में ऐसी बातें क्यों बोल रहा है।
मणिकांत: अगर मेरे पास उसका नंबर होता तो मैं उसकी पत्नी और बच्चों का सफाया कर देता। मेरे पास नहीं है।
रवि: तुम किसकी पत्नी और बच्चों के बारे में बोल रहे हो?
मणिकांत: जिसका नाम अभी तूने लिया था।
रवि: मैंने खड़गे का नाम लिया था।
मणिकांत: अगर मेरे पास उसका नंबर होता तो मैं उसकी पत्नी और बच्चों का सफाया कर देता। मेरे पास नहीं है।
मणिकांत: अगर मुझ खड़गे का नंबर मिल जाए तो मैं उसे बुरी से बुरी सारी गालियां दूंगा, जितनी मुझे आती हैं।
रवि: आप कांग्रेस को गाली दे सकते हो।
मणिकांत: (गाली देते हुए...) खड़गे।
सुरजेवाला बोले- प्रधानमंत्री और चुनाव आयोग इस पर कुछ नहीं बोलेंगे
सुरजेवाला ने कहा- मुझे पता है कि प्रधानमंत्री इस पर मौन बने रहेंगे, और कर्नाटक की पुलिस व चुनाव आयोग भी, लेकिन कर्नाटक के लोग मौन नहीं रह सकते और वह मुंहतोड़ जवाब देंगे। सुरजेवाला ने अफसोस जाहिर करते हुए कहा, ‘क्या राजनीति इससे भी अधिक गिर सकती है। पूरी भाजपा चिंतित है क्योंकि साढ़े 6 करोड़ से अधिक कर्नाटक के हमारे भाई-बहनों ने मन बना लिया है कि वो भाजपा को पूरी तरह खारिज कर रहे हैं। हार का सामना कर रही भाजपा अब कत्ल पर उतर आई है।'
कांग्रेस ने हाथ में बंदूक घुमाते राठौड़ का कथित वीडियो ट्वीट किया
कांग्रेस ने कथित तौर पर हाथ में बंदूक घुमाते हुए मणिकांत राठौड़ का एक वीडियो ट्वीट करते हुए लिखा है, ‘मैं मल्लिकार्जुन खरगे और उसके पूरे परिवार को खत्म कर दूंगा’ यह धमकी कर्नाटक में BJP कैंडिडेट और PM मोदी के चहेते मणिकांत राठौड़ ने दी है। मणिकांत पर 3 राज्यों में घोटाले, जान से मारने की धमकी, जानलेवा हमले, अवैध वसूली, धोखाधड़ी, शांति भंग करने जैसे 40 से ज्यादा मुकदमे दर्ज हैं। BJP और PM मोदी ऐसे गुंडों को आगे बढ़ा रही है, जो समाज के लिए बेहद खतरनाक हैं।’
CM बोम्मई बोले- मामले की जांच करवाएंगे
सुरजेवाला के बयान पर कर्नाटक के मुख्यमंत्री बसवराज बोम्मई ने हुबली में कहा- हम इस मामले की गंभीरता से जांच करेंगे। अगर कुछ गलत किया गया है या ऐसा करने का किसी का इरादा है तो कानून अपनी कार्रवाई करेगा।